
Repere duhovniceşti şi metodologice

pentru studiul universitar
Activitatea didactică desfăşurată de-a lungul anilor în Facultatea de Teologie şi propria experienţă de student mi-au arătat cât se poate de limpede că succesul profesional al studenţilor se datorează în mare măsură unei bune metode de studiu, care lipseşte aproape în totalitate în cazul celor care se confruntă cu eşecuri. Constatarea aceasta este valabilă nu doar pentru studenţii teologi ci şi pentru cei de la facultăţi laice, pe care-i cunosc din propria-mi experienţă ca absolvent al unei facultăţi de filologie şi în urma cursurilor pe care le-am ţinut în facultăţi laice. Ea se extinde şi asupra studenţilor din Austria (Graz) şi Elveţia (Berna), unde am predat de-a lungul timpului – în cazul acestora sistemul de învăţământ ca atare impune o serie de rigori metodologice care la noi lipsesc. Materialul care urmează este rezultatul direct al interacţiunii mele cu studenţii dintr-un anumit an de studiu şi a luat naştere la sfârşitul unei sesiuni de examene, însă reflectă în acelaşi timp observaţii făcute de mine tot mereu de-a lungul timpului.
Studiile universitare, indiferent de domeniul la care ne referim, comportă însă şi o latură în plus, prezentă în viaţa tuturor creştinilor, a tuturor oamenilor cu o identitate spirituală asumată, chiar dacă nu este creştină. Este vorba de dimensiunea spirituală a formării lor, separată adeseori de cea strict profesională prin ignorarea unităţii de ansamblu a persoanei umane. S-ar putea crede că un astfel de pericol nu-i poate pândi pe studenţii teologi, solicitaţi prin însuşi profilul domeniului lor de studiu să se formeze în ambele direcţii. Din păcate tocmai în rândul studenţilor teologi apare adeseori opinia, cu totul greşită, după cum se va mai vedea, că studiile propriu zise, ale unor discipline teologice cum ar fi cele biblice, istorice, sistematice sau practice, ar avea drept unic scop mobilarea intelectului unui viitor preot sau slujitor de altă natură a Bisericii cu informaţii teoretice sau practice şi atât. Conform aceloraşi opinii, mai răspândite decât ai crede, din păcate, formarea duhovnicească se realizează aproape exclusiv prin participarea la diferitele programe liturgice din Capelă sau Catedrală şi nu are decât o  prea mică legătură cu formarea lor profesională propriu zisă. Nimic mai greşit. Ea joacă un rol hotărâtor pentru profilul de ansamblu al unui student teolog, iar studiul diferitelor discipline constituie o componentă esenţială a ei.
Reflexiile care urmează se referă în primul rând la dimensiunea spirituală a studiului şi apoi la unele aspecte metodologice asociate celei dintâi, căutând să evidenţiez în permanenţă unitatea lor organică. Fireşte că nu sunt exhaustive, însă sper să fie de folos celor care doresc să-şi înţeleagă mai bine propriul statut academic dintr-o perspectivă spirituală, în mod special dintr-una creştină.

Pe parcursul acestui material, cu deosebire în subcapitolul referitor la evaluarea rezultatelor prin examene, voi folosi forme de adresare directă, la singular sau plural, care sunt mai puţin obişnuite într-o astfel de analiză. Am optat totuşi în favoarea lor pentru că principalii săi destinatari sunt studenţi, de azi şi de mâine, pe care i-am simţit întotdeauna receptivi faţă de abordarea dialogală a oricărei probleme.
Formula aceasta mai colocvială asupra căreia m-am oprit nu trebuie să inducă în eroare în ce priveşte calitatea ştiinţifică a informaţiei şi a expunerii ei, situate la nivelul exigenţelor  academice curente. Intenţia strict didactică pe care o urmăresc este să conjuge reflexia teoretică, referitoare la faptul duhovnicesc şi metodologic, cu existenţa concretă a celui care citeşte, pentru ca acesta să-şi poată înţelege mai bine propria condiţie şi să-şi modeleze mai bine propria viaţă cu ajutorul acestei mai vechi sau mai noi înţelegeri.
I. Aspecte duhovniceşti ale pregătirii studenţeşti

Consideraţiile care urmează pot părea la o primă vedere poate prea teoretice, parcă ar fi preluate dintr-un curs, însă le consider absolut indispensabile pentru cei care sunt convinşi că pregătirea strict profesională trebuie să aibă un temei spiritual. În felul acesta ele conferă sens consideraţiilor metodologice care urmează. Marchez cât se poate de distinct, cu subtitlu, aceste aspecte particulare, pentru a fi cât mai explicită nuanţa specifică fiecăruia dintre ele şi pentru a evidenţia faptul că ele au un caracter formativ, specific oricărui tip de studiu cu temei spiritual. Totodată devine evidentă astfel raportarea lor la cursul de Filozofie a Religie, în care se încadrează organic şi la care trimit în peramenţă.
Dubla orientare a vieţii fiecărui om ca slujire a lui Dumnezeu
În primul rând subliniez faptul că fiecare dintre noi avem o dublă orientare în viaţa aceasta. Prima spre Dumnezeu, spre Sfânta Treime, spre Domnul Iisus Hristos. A doua spre Lumea aceasta, alcătuită din mine însumi (sau din tine însuţi), din alţi oameni (înainte de toate familia proprie, fireşte), din tot ce ne înconjoară. Nici una dintre ele nu este facultativă ci obligatorie: prima este cea a dialogului cu Dumnezeu, cum se vede foarte bine în primele trei capitole ale Cărţii Facerii; a doua cea a stăpânirii pământului, care reprezintă o poruncă din partea lui Dumnezeu, care şi veghează asupra felului în care o împlinim. Un exemplu foarte limpede în legătură cu ce înseamnă aici veghează ni se oferă în contextul Pomului Cunoaşterii Binelui şi Răului, unde Dumnezeu judecă  felul în care omul îi împlineşte porunca în cadrul Lumii. Putem afirma din această cauză  prin extensie că orice împlinire a unei porunci date de Dumnezeu este un mod de slujire a Lui. Iarăşi se poate afirma că întreaga mea viaţa, şi a ta la fel, este o permanentă slujire a lui Dumnezeu, pentru reprezintă o împlinire particulară, punctuală, a poruncii de a stăpâni Pământul. Este o slujire asupra căreia Dumnezeu veghează. Nici un moment al vieţii mele sau a vieţii tale nu se poate sustrage acestui caracter de slujire, chiar dacă îl ignor sau refuz să-l accept, din diferite motive. Constatarea aceasta trebuie să fie extrasă din sfera teoreticului şi introdusă fără ezitare în contextul vieţii studenţeşti curente. Temeiul real al acestei condiţii de student, în mod special a celei de student teologi, constă din slujirea lui Dumnezeu. Te scoli dimineaţa, o faci pentru a-i sluji lui Dumnezeu. Te speli şi mănânci dimineaţa la prânz şi seara, o fa ci pentru a-i sluji lui Dumnezeu. Te duci la cursuri şi seminarii, o faci pentru a-i sluji lui Dumnezeu. Studiezi pentru a-i sluji lui Dumnezeu. Mai simplu spus: te găseşti în faţa unei constante pe care o poţi ignora, dar ea rămâne acolo. Doreşti o formulare şi mai izbitoare, în termeni negativi? Iat-o: nu te duci la cursuri ca să nu-i slujeşti lui Dumnezeu; nu studiezi ca să nu-i slujeşti lui Dumnezeu! Asupra acestui ultim aspect, al refuzului de a sluji, voi reveni în contextul războiului duhovnicesc.
În termenii aceştia de slujire trebuie înţelese şi cele două orientări primite de fiecare om la naşterea sa, spre Dumnezeu şi spre Lume, care sunt perfect distincte, deosebite, şi în acelaşi timp complementare, perfect unitare. Trebuie să evidenţiez faptul că de la bună început relaţionarea fiecăruia dintre noi cu ţintele acestor două orientări complementare are caracterul unui proces, a unei evoluţii de la simplu la complex, de la virtualitatea chipului la actualizarea asemănării, ca să folosim doi termeni clasici ai teologiei ortodoxe care vă sunt probabil familiari.
 Aceasta înseamnă că atunci când te apropii de Dumnezeu duci cu tine întreaga Lume, iar când faci ceva în Lume te însoţeşte comuniunea cu Dumnezeu, în cadrul dinamicii chip – asemănare, a acelui proces prin care formele simple de actualizare a chipului sunt înlocuite treptate de altele mai complexe, specifice asemănării. De fiecare dată îi slujim lui Dumnezeu într-un mod specific: când ne rugăm, de exemplu în timpul Sfintei Liturghii, o facem în solidaritate cu întreaga lume şi ne rugăm în acelaşi timp pentru întreaga Lume; când facem ceva în interiorul Lumii; când studenţii participă la cursuri sau studiază, se roagă în acelaşi timp  lui Dumnezeu şi îi slujesc Lui.
Cele spuse reprezintă temeiul existenţei creştine în general şi în mod special al existenţei studenţeşti, asupra căreia  ne oprim acum. Este posibil ca numeroşi studenţi să nu fie conştienţi de faptul că pe parcursul acestei etape din viaţa lor, cu tot ce implică ea, actualizează în permanenţă această dublă orientare în termeni de slujire, însă această actualizare este prezentă în fiecare clipă. În acelaşi timp este important să înţeleagă că principala lor ocupaţie actuală, studiul, reprezintă un moment important al dinamicii chip-asemănare în care suntem prinşi noi toţi.
Războiul duhovnicesc
Se poate observa că am introdus aici o idee nouă, şi anume faptul că nu suntem conştienţi de această permanentă întoarcere, faptul că nu o conştientizăm sau chiar refuzăm să-i acceptăm în unele situaţii prezenţa. Sunt convins că voi, cei care citiţi aceste reflexii, ştiţi foarte bine că această poziţionare deficitară se datorează păcatului care lucrează în noi, comuniunii cu Cel Rău, pe care trebuie să o înţelegem ca un factor activ în tot ceea ce facem. Domnul nostru Iisus Hristos este cel care a înlăturat pentru sine definitiv această comuniune cu Cel Rău şi a împlinit, tot definitiv comuniunea cu Părintele Ceresc. După cum bine ştiţi, lucrarea aceasta a Domnului  Hristos ni se împărtăşeşte în Sf.Biserică, prin comuniunea cu El în Duhul Sfânt. Comuniunea aceasta cu El se realizează într-un proces al cărui început îl reprezintă Sf.Botez şi care continuă de-a lungul întregii noastre vieţi. Continuă cu suişuri şi coborâşuri, datorită asalturilor permanente ale Ispititorului, care încearcă să împiedice împlinirea lui, a comuniunii noastre cu Mântuitorul. În felul acesta procesul de care vorbim reprezintă un adevărat război duhovnicesc, pe care suntem chemaţi să-l ducem în toate împrejurările vieţii şi care se constituie în neîncetate acte de slujire a lui Dumnezeu şi a Lumii. Un astfel de război duhovnicesc suntem chemaţi să-l purtăm şi în cadrul Facultăţii de Teologie, voi, studenţii, şi noi, cadrele didactice. Şi noi suntem ispitiţi să uităm de existenţa lui, să ne cufundăm în conformism, formalism, într-o anumită letargie spirituală, să uităm adeseori de spiritul comuniunii în Hristos. Ispitirile sunt asemănătoare şi pentru voi, adaptate, fireşte, condiţiei de student. Ele ar putea fi rezumate în felul următor: orice tentaţie de a nu-ţi concepe fiecare moment al vieţii tale de student şi în particular de student teolog ca o formă extrem de concretă a slujirii lui Dumnezeu şi ca un moment la fel de concret al războiului duhovnicesc reprezintă o astfel de ispitire.
Dumnezeu fixează cadrul existenţei noastre
Am vorbit până acum de orientarea noastră simultană  şi complementară spre Dumnezeu şi spre Lume şi despre războiul duhovnicesc, ambele probleme privite în contextul vieţii studenţeşti. A sosit momentul să le privim şi din perspectiva convingerii noastre că existenţa fiecăruia dintre noi nu este orientată întâmplător ci corespunde unei anumite intenţionalităţi a lui Dumnezeu. Iată un reper asupra căruia vă rog să vă concentraţi toată atenţia, pentru a înţelege atât situaţia voastră actuală cât şi pe oricare alta de-a lungul vieţii voastre viitoare.
Slujirea despre care vorbim, slujirea care ne alcătuieşte întreaga viaţă şi războiul duhovnicesc pe care o însoţeşte, se realizează în cadrele pe care ni le fixează Dumnezeu, pe făgaşuri tot de El hotărâte. Astfel, nu ne naştem unde dorim ci unde ne plasează El prin actul creaţiei, viaţa noastră urmează cursuri care scapă deciziei noastre, deşi avem adeseori sentimentul că putem face ce vrem cu ea. Fără îndoială că o astfel de convingere este în mare măsură greşită, pentru că Făcătorul şi Proniatorul nostru ne îndrumă paşii, însă în acelaşi timp corectă, pentru că în fiecare situaţie a vieţii se aşteaptă din partea mea sau a ta un răspuns. În fiecare clipă pot accepta slujirea la care sunt chemat sau o pot refuza. 
Vă rog din nou să le înţelegeţi în contextul propriei voastre vieţi, aşa cum eu însumi sunt chemat să le asimilez în cel al vieţii mele personale şi profesionale. Eu, de exemplu, am credinţa fermă că viaţa mea a fost îndreptată spre Dumnezeu pe un făgaş anume încă din momentul naşterii mele şi apoi din copilăria mea. Această călăuzire a ei a căpătat un contur vizibil în adolescenţă şi continuă până în clipa aceasta, când vă scriu aceste rânduri tot ca o formă foarte precisă de slujire a Lui. Nu cred chiar deloc că m-am născut întâmplător în familia părinţilor mei, că lucrez întâmplător în această facultate sau că voi îmi sunteţi la fel de întâmplător studenţi ai mei. Cred, dimpotrivă, că această situaţie în care ne găsim împreună, eu şi voi, reprezintă o slujire la care suntem chemaţi şi că avem libertatea să dăm ascultare acestei chemări sau nu.
Preţuirea duhovnicească a propriei persoane
Orice studiu, indiferent de nivel sau de profil, are pentru un creştin două obiective, unul duhovnicesc şi altul profesional. Consideraţiile acestea ceva mai extinse de natură duhovnicească voi fi continuate, oprindu-ne puţin asupra primului aspect, urmând ca dimensiunea profesională să fie abordată în context metodologic. 
În prima dimensiune care ne interesează obiectivul procesului de învăţământ constă din formarea personalităţii duhovniceşti a celui  angrenat în el; cu alte cuvine a personalităţii tale, indiferent cine eşti, cel care citeşti aceste rânduri. Aceasta înseamnă  întâi de toate o corectă  raportare la realităţile esenţiale ale vieţii, cele pe care le-am menţionat deja: la Dumnezeu şi la Lume, la războiul duhovnicesc pe care trebuie să-l porţi, la locul unde a hotărât Dumnezeu că trebuie să trăieşti şi unde trebuie să-i slujeşti. Raportarea corectă la aceste momente esenţiale ale fiinţării tale îţi dă sentimentul indispensabil al propriei valori, al preţuirii faţă de propria persoană. Nu este vorba aici de o mândrie personală ci de înţelegerea plină de smerenie a acestei relaţionări fără de care nu poţi spune că eşti om cu adevărat. Spunem de aceea că este vorba de o preţuire duhovnicească faţă de noi înşine. Fiecare dintre noi avem nevoie de o astfel de autopreţuire smerită pentru a funcţiona corect, pentru a trăi cu adevărat comuniunea cu Dumnezeu şi cu ceilalţi, pentru a trăi în pace cu noi înşine. Fiecăruia dintre voi îi este necesară preţuirea duhovnicească a propriei persoane. Subliniez faptul că diminuarea acestei smerite preţuiri sau chiar dispariţia ei afectează toate performanţele proprii, toate relaţiile voastre sociale din familie sau din afara ei, performanţa voastră profesională. Noi, cei uniţi cu  Hristos, trebuie să ne preţuim din plin propria persoană în primul rând pentru că  Hristos însuşi este cel care a hotărât să se unească cu fiecare dintre noi. Lipsa de preţuire faţă de tine însuţi echivalează în această situaţie cu desconsiderarea lui  Hristos. Să fiu bine înţeles: preţuirea aceasta nu înseamnă mândrie, lipsă de smerenie ci tocmai depăşirea lor prin comuniune cu  Hristos. Este preţuirea de sine a celui care face totul să îi răspundă cum se cuvine lui Dumnezeu, care se luptă cu sine însuşi, cu chemarea spre lene şi spre preţuire a unor false valori, pentru care slujirea celor din jur, în mod special a propriei familii, se exprimă acum prin studiu bine realizat. 

Subliniez cât se poate de energic că acest studiu nu trebuie să fie neapărat al teologiei. Poate fi oricare altul, cu condiţia să fie bine făcut, nu dintr-un scop egoist, din mândrie, ci pentru a da slavă lui Dumnezeu şi a exersa iubirea faţă de aproapele. Poţi să-i slujeşti lui Dumnezeu pregătindu-te pentru o altă profesiune decât cea de preot, cântăreţ sau  angajat al administraţiei bisericeşti şi practicând-o apoi unde şi cum îţi este rânduit (nu uita că foarte mulţi absolvenţi ai Facultăţii, unii eminenţi, se găsesc deja în această situaţie). Faptul că eşti acum student la teologie dovedeşte că ai fost chemat în mod special pentru slujire. Este posibil să descoperi la un moment dată că nu eşti făcut pentru slujirea preoţească ci pentru cea laică, la fel de importantă. Dacă ajungi la această concluzie, nu ezita să iei o decizie adecvată, să îţi schimbi drumul în viaţă, să  începi altceva. Te vei pregăti pentru o altă profesiune, cu siguranţă la fel de onorabilă şi de importantă, în care să poţi sluji activ Părintelui Ceresc. În care să te preţuieşti cu bună îndreptăţire. Atunci vei fi preţuit şi de ceilalţi pentru că vor vedea faptele tale cele bune săvârşite în   numele credinţei tale şi îl vor slăvi pe Părintele Ceresc. Vei  simţi preţuirea lor pentru tine ca om duhovnicesc. Chiar dacă nu ţi-ai încheiat studiile teologice. Repet: slujirea în cadrul facultăţii noastre nu este mai onorabilă decât celelalte, mai vrednică de laudă, ci poate doar mai încărcată de responsabilitate pentru că aici îi poţi înţelege acest caracter particular. 
Aspecte particulare ale slujirii duhovniceşti
În cele ce urmează doresc să evidenţiez anumite aspecte duhovniceşti ale „vieţii profesionale studenţeşti”, adică ale activităţii voastre concrete de studenţi în interiorul Lumii, care are drept corelativ, ca realitate complementară orientarea spre Dumnezeu. Veţi constata că unele idei se repetă, însă nu din greşeală ci pentru a le marca importanţa în acest context anume.
Pornim consideraţiile acestea concrete de la dubla orientare despre care am vorbit, spre Dumnezeu şi spre Lume. Lumea este reprezentată în acest caz de facultate, în interiorul ei sunteţi chemaţi să-i slujiţi, să-i slujeşti Părintelui  Ceresc. Stimate coleg, stimată colegă, te rog să conştientizezi bine această situaţie de plecare, pentru că altfel prezenţa ta în Facultatea de Teologie Andrei Şaguna nu prea are sens. Eu zic că după ce ai citit o dată aceste rânduri să te întorci exact aici şi să reflectezi cu multă atenţie şi multă responsabilitate faţă de propria-ţi viaţă, după cum ţi-am atras atenţia şi în primul meu mesaj.
Pornind de la presupunerea că ai înţeles bine cele spuse până acum, că îţi dai seama că eşti chemat deocamdată să-i slujeşti lui Dumnezeu în Facultatea noastră prin studiu, în perspectiva unei slujiri particulare viitoare, îţi atrag atenţia că începutul oricărui proces de studiu, de cercetare, indiferent că eşti student sau ajungi, în timp cadru didactic sau orice altceva, indiferent că te referi la cursuri, studiu individual sau activitate de cercetare, este pregătirea duhovnicească. Aceasta are ca principale repere zilnice rugăciunea de dimineaţă şi de seară din capelă, însă va căpăta în acest cadru şi unele conotaţii specifice. 
Folosind rugăciunile de la începutul şi sfârşitul cursurilor ca punct de plecare, introduceţi rugăciuni scurte, orientate în mod foarte conştient spre activitatea profesională pe care o efectuaţi – participare la cursuri/seminarii, studiu individual, lecturi –, căutând să evitaţi orice automatism, conferind rugăciunii voastre un caracter foarte personal, intens personal. 

În mod concret, după rugăciunea de dimineaţă începeţi programul de studiu, care constă fie din cursuri/seminarii sau studiu individual. În momentul în care v-aţi aşezat în sala de curs, sau seminar, introduceţi o rugăciune scurtă, personalizată, individualizată, de felul următor: „Doamne Iisuse Hristoase, Fiul lui Dumnezeu, întăreşte-mă în strădania mea de a mă întâlni cu tine şi a-ţi sluji prin participare activă şi concentrată la acest curs/seminar”. Acest tip de rugăciune foarte scurtă va preceda fiecare oră, mulţumind pentru ora trecută şi pregătind-o pe cea care urmează. Puteţi fi şi mai specific spunând: „…. strădania mea de a mă întâlni cu tine şi a-ţi sluji prin studiul Vechiului/Noului Testament, sau al Moralei sau … al Istoriei şi Filosofiei Religiilor”. Este cât se poate de important să faceţi o astfel de precizare în rugăciunea voastră pentru a înţelege că preocuparea din acel moment nu este ruptă în nici un fel de pregătirea voastră duhovnicească. Pentru a înţelege că nu sunteţi autonomi când participaţi la un curs sau seminar de Dogmatică, de exemplu, ci că împliniţi în acel moment voia lui Dumnezeu, că îi slujiţi Lui.

Este recomandabil să folosiţi acelaşi tip de rugăciune scurtă şi în restul zilei, în timpul studiului individual, din bibliotecă, din camera voastră sau de oriunde vă hotărâţi să studiaţi. Ea va fi  întotdeauna orientată direct spre ceea ce faceţi în acel moment, va fi rostită de mai multe ori la interval de o oră sau două, când vă întrerupeţi efortul. După ce vă relaxaţi câteva minute, înainte de a începe din nou, repetaţi rugăciunea. Ideea este să se constituie treptat o „forma mentis” care să vă însoţească permanent. 

Fără îndoială că la început repetarea aceasta va fi ceva mai dificilă, după o vreme vi se va părea obositoare şi chiar inutilă. Astfel de gânduri vin din partea Ispititorului, pentru că nu uitaţi, fiecare moment de slujire reprezintă un moment de luptă duhovnicească împotriva lui. Vizaţi de atacurile acestui Ispititor suntem noi, profesorii voştri, şi voi, cei chemaţi să slujiţi în fel şi chip cândva, pentru a-i ajuta pe cei din jur să izbândească în propriul război duhovnicesc. Pe lângă aceasta vă cheamă la odihnă şi la alte lucruri mai plăcute o anumită constituţie anatomico-fiziologică, în virtutea căreia creierul nostru opune la începutul unei anumite activităţi susţinute o oarecare rezistenţă. El va începe să funcţioneze pe acest traseu nou doar după un anumit timp. Ispititorul profită de această stare de inerţie iniţială, pentru a ne convinge să renunţăm la aceste rugăciuni scurte şi intense, strict individuale. Dacă perseverăm însă în rugăciune, se creează şi consolidează circuitele cerebrale adecvate iar glasul Ispititorului va deveni neputincios. 
Dimensiunea duhovnicească a rezultatelor obţinute
Din perspectiva celor spuse mai sus este lesne de înţeles că rezultatele studiului cuantificate prin note sau calificative nu pot fi disociate de această dimensiune spirituală. În cele ce urmează propun o astfel de asociere medie, ştiind că există situaţii în care ea nu poate fi relevantă. Mă gândesc, de exemplu, la o suferinţă fizică sau sufletească pe care o încearcă cineva aflat într-un proces de studiu şi care îl determină să aibă în momentul unei verificări o performanţă diferită de cea curentă, cea care îl caracterizează în mod obişnuit. La fel nu se au în vedere şi dotările excepţionale pentru studiu – memoriu fără cusur, putere de concentrare, capacitatea de a distinge lucrurile importante de cele mai puţin semnificative. La fel nu am ţinut seama de cei care au înclinaţii mult mai pronunţate în alte domenii decât în cel al studiului universitar şi care obţin, în consecinţă, nişte rezultate aparent mai inconsistente, deşi meritorii în situaţia lor particulară. Aprecierea care urmează se referă la media studenţilor, aceştia şi toţi ceilalţi având posibilitatea să se încadreze într-una din categoriile de mai jos.
După cum arătam la începutul acestor reflexii, ele rezultă de pe urma unor interacţiuni directe cu studenţi ai Facultăţii de Teologie din Sibiu, mai pe precis, m-am decis să le fac în urma unei sesiuni de examene. Destinatarii lor sunt tot studenţii, de azi şi de mâine, motiv pentru care voi folosi în rândurile acestea evaluative cu precădere forme de adresare directă, dialogală.
1. Cei notaţi cu 7, 8, 9 sau 10

Felicitări, aţi dovedit cu prisosinţă că v-aţi străduit nu doar să înţelegeţi un curs nu foarte uşor, ci şi să-l asimilaţi. Unele dintre lucrări au fost complete, altele mai puţin, însă per ansamblu rezultatele examenului au fost foarte bune, în unele cazuri excelente. Vă mărturisesc că am fost impresionat de modul în care mulţi dintre voi mi-aţi arătat prin adaptările la modul vostru personal de a judeca că sunteţi capabili să aplicaţi oricând cele învăţate. Capacitatea aceasta de personalizare a fost vizibilă şi la unii dintre cei care nu au reuşit să asimileze toată informaţia obligatorie pentru examen, motiv pentru care nu au fost notaţi cu mai mult de 7 sau 8. 

Şi pentru voi sunt valabile unele dintre consideraţiile de natură duhovnicească de mai jos. Nu  pentru că performanţa voastră ar fi deficitară, ci pentru a-i da sensul cuvenit în cadrul Facultăţii de Teologie şi pentru a da bun temei eforturilor voastre viitoare. 

2. Cei care nu promovează examenul sau sunt notaţi cu 5 sau 6. 

Rezultatele acestei categorii sunt categoric nemulţumitoare, deşi numeroşi studenţi acceptă un 5 sau 6 cu dragă inimă, pentru că îi duc un pas mai departe spre diploma de absolvire pe care şi-o doresc. Însă în nici un caz spre o bună profesionalizare, indiferent de zona lor de pregătire. Vor fi slab pregătiţi, indiferent ce vor ajunge, medici, profesori, ingineri sau preoţi. Cine vrea să-şi vadă copilul tratat de un medic ale cărui cunoştinţe de medicină sunt la nivelul lui 5 sau 6 din faultate? Cine vrea să ia îndrumare de la un preot căruia îi lipsesc la sfârşitul facultăţii cunoştinţe esenţială pentru acest drum? Carenţele acestea grave din pregătire mă determină să să-i asimilez pe studenţii de cinci şi şase cu cei care nu reuşesc să promoveze.
Apreciez că randamentul mai slab al acestor studenţi se datorează, în primul rând, unor carenţe duhovniceşti, exprimate printr-un efort insuficient sau inexistent de însuşire a informaţiei necesare promovării şi, în al doilea rând, unei tehnici de studiu inadecvate. Mă voi referi pe rând la ambele aspecte.

Carenţe de ordin duhovnicesc. Unii studenţi sunt notaţi cu 2, 3 sau 4, ceea ce pare să facă de prisos orice comentariu. Din experienţa anilor trecuţi rezultă că aproape fiecare dintre aceştia mai are restanţe şi la alte materii în afară de Istoria şi Filosofia Religiilor, iar la celelalte discipline notele sunt mici. În această situaţie îi întreb cu reală preocupare dacă s-au gândit bine la drumul vostru în viaţă, din perspectiva dezvoltării personalităţii şi a pregătirii profesionale, aspecte conjugate în bună măsură. 
Pentru ca să înţelegeţi mai bine întrebarea pe care v-am adresat-o doresc să fac câteva sumare consideraţii de natură duhovnicească referitoare la condiţia voastră de studenţi la teologie. Mă adresez în primul rând celor dintre voi care au rezultate nesatisfăcătoare datorită unei prea mici investiţii de efort în perioada de pregătire şi în cea care a precedat-o. Unii dintre voi au rezultate slabe datorită unui tip deosebit de fragilitate duhovnicească, rândurile care urmează vă privesc şi pe voi, dincolo de alte câteva remarci care vă privesc în mod particular.

Doresc să fiţi conştienţi în primul rând că principalul obiectiv al oricărui studiu teologic, indiferent de nivel sau de profil, este formarea personalităţii duhovniceşti a celui  angrenat în procesul de învăţământ; cu alte cuvine a personalităţii tale, indiferent cine eşti, cel care citeşti aceste rânduri. Aceasta înseamnă  întâi de toate o corectă  raportare la realităţile esenţiale ale vieţii: la Dumnezeu şi la Biserica Sa, la tine însuţi, la familia din care provii, la ceilalţi oameni, la tot ce te înconjoară. Toate aceste elemente sunt conjugate şi împreună  îţi dau sentimentul indispensabil al propriei valori, al preţuirii faţă de propria persoană. După cum arătam mai sus, fiecăruia dintre noi/voi îi este necesară preţuirea duhovnicească a propriei persoane, ceea ce nu înseamnă mândrie, lipsă de smerenie, ci tocmai depăşirea lor prin comuniune cu  Hristos. Subliniez faptul că diminuarea acestei smerite preţuiri sau chiar dispariţia ei afectează toate performanţele proprii, toate relaţiile voastre sociale din familie sau din afara ei, performanţa voastră profesională. 

Ce fel de preţuire poţi avea faţă de tine, ca om chemat să trăiască în duh, ca unul care afirmi că eşti creştin, ca unul care mărturiseşti că te uneşti cu  Hristos de la botezul tău încoace când eşti notat cu nota 2, 3 sau 4, la Istoria şi Filosofia Religiilor, Apologetică sau la oricare altă disciplină? Fireşte că nu mă refer aici la cazurile excepţionale, când cineva este împiedecat să înveţe datorită unei boli sau a unui eveniment în viaţă care la tulburat şi a ţinut totuşi să dea examenul. Într-un astfel de caz rezultatul nu putea fi altul, dar el este cu totul accidental, nu îi este specific celui în cauză. Mă adresez ţie, celui care nu ai o astfel de circumstanţă atenuantă, care pur şi simplu n-ai avut chef să înveţi, sau ai amânat totul până în ultimul moment şi nu ai reuşit să mai faci faţă, dar ai hotărât să dai examenul doar aşa, la noroc. Ce stimă poţi avea faţă de tine însuţi? Cum te raportezi la cei importanţi din viaţa ta, mai ales la părinţi, care sunt convinşi că te aşteaptă un viitor sănătos? Cum se împacă randamentul tău inexistent cu chemarea pe care ai primit-o din partea lui Dumnezeu? V-am atras atenţia la curs, în contextul exclusivismului mai ales, că naşterile noastre nu sunt niciodată străine de voia lui Dumnezeu. La fel şi drumul nostru în viaţă. Prezenţa noastră, a voastră, a ta, în Facultatea noastră de Teologie nu este întâmplătoare ci exprimă chemarea tainică a lui Dumnezeu de a-i sluji Lui şi acordul vostru la fel de tainic, acordul tău. De a-i sluji, nu neapărat ca preoţi, poate ca laici, străini de orice formă instituţionalizată a slujirii Bisericii, ca laici care au un serviciu oarecare în ansamblul vieţii sociale. Ca laici chemaţi în mod tainic să-i slujească acolo şi nu în viaţa instituţională a Bisericii. Cum vă pregătiţi de această slujire? Cu 2, 3 şi 4? Sau chiar cu 5 şi 6? Te mai poţi preţui când ştii că dai răspunsuri aşa de lamentabile chemării de sus?

Toate acestea le aveam în cuget când v-am întrebat dacă v-aţi gândit bine la viitorul vostru. Pentru că notele acestea catastrofale indică serioase carenţe duhovniceşti. Pentru că trebuie să ajungeţi neapărat la acea smerită preţuire de sine a omului care face totul să îi răspundă cum se cuvine lui Dumnezeu, care se luptă cu sine însuşi, cu chemarea spre lene şi spre preţuire a unor false valori, pentru care slujirea celor din jur, în mod special a propriei familii, se exprimă acum prin studiu bine realizat. 

Subliniez cât se poate de energic că acest studiu nu trebuie să fie neapărat al teologiei. Poate fi oricare altul, cu condiţia să fie bine făcut, nu dintr-un scop egoist, din mândrie, ci pentru a da slavă lui Dumnezeu şi a exersa iubirea faţă de aproapele. Poţi să-i slujeşti lui Dumnezeu pregătindu-te pentru o altă profesiune decât cea de preot, cântăreţ sau  angajat al administraţiei bisericeşti şi practicând-o apoi unde şi cum îţi este rânduit (a nu se uita că foarte mulţi absolvenţi ai Facultăţii, unii eminenţi, se găsesc deja în această situaţie). Faptul că eşti acum student la teologie dovedeşte că ai fost chemat în mod special pentru slujire. Notele tale arată poate că nu eşti făcut pentru slujirea preoţească ci pentru cea laică, la fel de importantă. Dacă ajungi la această concluzie, nu ezita să iei o decizie adecvată, să îţi schimbi drumul în viaţă, să  începi altceva. Te vei pregăti pentru o altă profesiune, cu siguranţă onorabilă, în care să poţi sluji activ Părintelui Ceresc. În care să te preţuieşti cu bună îndreptăţire. Atunci vei fi preţuit şi de ceilalţi pentru că vor vedea faptele tale cele bune săvârşite în   numele credinţei tale şi îl vor slăvi pe Părintele Ceresc. Vei  simţi preţuirea lor pentru tine ca om duhovnicesc. Chiar dacă nu ţi-ar încheiat studiile teologice.

Te rog din suflet toate acestea, ţi le spun din inimă, având în spate o îndelungată experienţă. Eşti om tânăr, poţi oricând să te orientezi spre altceva, dacă ai sentimentul că nu aici ţi-e locul. Poate că vei simţi odată nevoia să revii. Poate că te vei simţi perfect realizat altundeva, pe bună dreptate. Te rog să cântăreşti cu bună cumpănire toate aceste aspecte. E păcat să-ţi pierzi acum timpul şi să-ţi împuţinezi resursele de slujire, pentru că nu uita, deja eşti prins în ascultarea slujirii, prin însăşi prezenţa ta în Facultatea noastră.

Mai tânăr coleg al meu, te descumpănesc cumva cuvintele acestea tranşante? Îţi doreşti cumva să te împlineşti prin slujire preoţească şi nu laică? Simţi că aceasta îţi este chemarea? Foarte bine! Aici să slujeşti! Însă numai dacă te poţi preţui cu adevărat în calitate de student teolog, dispus să facă orice efort pentru a-i sluji lui Dumnezeu şi aproapelui, adică propriei familii, celor din jur, credincioşilor dintr-o parohie, când şi dacă va fi rânduit. Aşa încât roagă-te lui Dumnezeu să-ţi dăruiască mai multă credinţă! Stăruieşte în rugăciune până ce simţi legătura dintre credinţa ta şi chemarea de a fi student la teologie, cu tot efortul pe care îl presupune ea! Aşa încât pune mâna pe carte, rupe-te din comoditate. Chiar dacă ai chef de altceva, înscrie-te într-un proces de revenire. Roagă-te şi studiază! Altfel nu se poate! Dacă te voi vedea în toamnă cu materia bine asimilată, voi şti că ai pornit pe această cale a revenirii. Dacă notele vor fi aceleaşi, voi şti că ea îţi este încă străină. Voi şti că trebuie să te mai îndemn, să-ţi mai lămuresc una, alta. Şi voi stărui cu îndemnurile, pentru că mă interesează ce faci şi pentru că dacă nu caut să te conving mă fac vinovat faţă de Domnul  Hristos, care m-a chemat aici ca şi pe tine, care m-a pus să-i  slujesc Lui slujindu-ţi ţie.

Pe lângă toate cele spuse mai sus, un cuvânt aparte doresc să adresez acelor dintre voi care sunteţi măcinaţi de îndoieli în legătură cu şansele de mântuire ale celor diferiţi de noi, atei, liber cugetători sau aparţinători ai altor religii. Îndoielile acestea îşi au originea într-o formaţie creştină deficitară şi pot diminua foarte serios capacitatea voastră de asimilare. Vă sfătuiesc să reluaţi cursul de Istoria şi Filosofia Religiilor de la bun început, să-l aprofundaţi, să-i înţelegeţi chemarea sa duhovnicească. Este o chemare extrem de personală, pe care vă îndemn să o primiţi ca atare, pentru a vă feri de falsa valorizare a unei atitudini exclusiviste care nu înseamnă nimic altceva decât trufie vinovată. Exerciţiul de smerenie pe care trebuie să-l faceţi constă tocmai într-un studiu perseverent, rugându-vă  neîncetat: „Doamne Iisuse Hristoase, fereşte-mă de duhul trufiei exclusiviste, dă-mi duhul smereniei iubitoare de semeni, chiar dacă sunt diferiţi de mine”. Aţi sesizat, fireşte, că am parafrazat cunoscuta rugăciune a Sf.Efrem Sirul pentru a vă da seama că exact acolo vă situaţi în timpul studiului, în plină luptă duhovnicească împotriva ispitei trândăviei spirituale şi a trufiei spirituale. Ca şi cum ar fi meritul nostru că suntem ceea ce suntem. Ca şi cum n-ar fi totul dar, înainte de a fi şi împreună lucrare a noastră. 

O nuanţare particulară a acestei situaţii intervine în cazul clericilor şi a monahilor. Unii dintre voi sunteţi pregătiţi excepţional, arătaţi o profundă  înţelegere a întregii problematici, mă simt la fel de îmbogăţit de lucrările voastre ca şi de cele ale colegilor laici care dau dovadă de o înţelegere similară. Alţii aveţi însă nişte lucrări dezastruoase. Mi-e şi jenă de semnătura voastră monahală, mă întristează. Frate monah şi soră monahie, mă gândesc apoi că probabil nu aţi privit studiul teologiei din această perspectivă duhovnicească, care se particularizează în cazul tău într-un mod cu totul deosebit, fiindcă ai depus un vot al ascultării, care se activează nu doar faţă de ierarh şi stareţ, ci şi faţă de profesorul de teologie. Nu vreau să insist aici în mod deosebit asupra acestui subiect, tot dintr-un respect deosebit faţă de alegerea pe care ai făcut-o, însă te sfătuiesc insistent să citeşti cu atenţie aceste rânduri care ţi se adresează şi ţie, sau mai ales ţie, în totalitate. Reflectează asupra lui, consultă-te cu duhovnicul tău, cu stareţul tău, cu ierarhul tău ca să-l înţelegi aşa cum se cuvine. Dacă ai nelămuriri pe care ei nu  le pot clarifica, ia legătura cu un profesor de-al tău, fără îndoială gata să-ţi stea alături. Însă  te rog să nu te mai prezinţi în condiţiile acestea la nici un examen, nici la Istoria şi Filosofia Religiilor nici la o altă disciplină. Nu ar arăta decât o trufie ruşinoasă pentru un monah, o desconsiderare a poruncii lui  Hristos care te-a trimis aici, o desconsiderare a lui  Hristos care lucrează prin profesorii tăi în Duhul Sfânt. 

*****    *****     *****

Metoda inadecvată de studiu. Am insistat foarte mult asupra dimensiunii duhovniceşti a studiului teologiei pentru că ea este temeiul oricărui efort substanţial pe care îl fac cei pe care i-a îndrumat Duhul Sfânt spre Facultatea de Teologie. Nu mai puţin importantă este pentru înţelegerea randamentului vostru slab metoda de studiu pe care o folosiţi. Fac aici câteva precizări introductive şi dedic apoi un capitol special acestei probleme.

Metoda curentă de studiu a studenţilor de la facultăţile umaniste în general, în mod special a celor de la teologie se bazează doar pe citirea materialului, eventual pe fişarea lui, şi aproape niciodată pe reproducerea lui. De câte ori nu am auzit vorbe pline de năduf, cam aşa: „Părinte Profesor nu ştiu ce să mă fac! Am citit cursul de mai multe ori şi tot degeaba! Nu reuşesc să-l reţin, nu reuşesc şi pace!”. Alţii au mers mai departe: „Părinte Profesor, am fişat tot cursul, vi-l arăt! Uitaţi, am câteva fişe la mine! Nu pricep defel cum pot lua note aşa de mici!”. Mă uit la ei, sunt în mod evident oameni oneşti şi cu dorinţă de a avea rezultate bune. Mă uit, văd fişele, bine făcute, şi îmi pare rău că tot efortul acesta nu a dus la nişte rezultate palpabile. Culmea e că informaţiile de care au nevoie în examen sunt acolo din momentul în care au citit cursul, că au fost sedimentate când au făcut fişele! Mulţi dintre ei se găsesc în situaţii similare, motiv pentru care prezint în cele ce urmează câteva principii metodologice, extrem de utile pentru studiul oricărei discipline.

II. Aspecte metodologice ale studiului
În cele ce urmează voi trasa doar câteva repere ale pregătirii profesionale studenţeşti. Ele se referă în principal la trei momente distincte şi în acelaşi timp interrelaţionate: participarea la cursuri şi seminarii, parcurgerea materialului scris sau tipărit, împărţirea timpului de studiu.
1. Participarea la cursuri şi seminarii

Mulţi dintre voi sunt convinşi că se pot dispensa de prezenţele la activităţile didactice organizate în Facultate, pentru că pot suplini prezenţa cu materialele scrise procurate de la colegi. Există şi cazuri particulare, când cineva nu poate participa sub nici o formă la aceste activităţi, însă ele nu fac obiectul acestor reflexii. Aprecierea celor care nu participă din principiu la cursuri este corectă în măsura în care aceste materiale sunt realmente necesare, însă este total incorectă în  perspectiva randamentului studenţesc. Aceasta se vede cât se poate de limpede la evaluările semestriale, la examene, unde mediile obţinute de cei care participă la cursuri sunt de regulă mai ridicate decât cele ale absenteiştilor. Se pune întrebarea, de ce, pentru că materialul scris pe care îl folosesc şi unii şi alţii este practic acelaşi. Răspunsul la aceasta întrebare va rezultă cu uşurinţă din cele de mai jos.
a.) Pregătirea cursului. Este extrem de util să intraţi în atmosfera unui curs înaintea de începerea unei prelegeri sau a unei ore de seminar în cadrul unei discipline oarecare. Pregătirea aceasta generală  vă introduce în atmosferă şi activează o serie de informaţii deja stocate, ceea ce va facilita celelalte două etape pe care le amintesc mai jos. În mod special este utilă reluarea notiţelor de la prelegerea precedentă, pentru a asimila mai bine ce urmează să fie predat. În felul acesta vă măriţi cu procente bune capacitatea de înţelegere a prelegerii sau seminarului, pentru că intraţi într-o succesiune logică a materialului care este urmărită şi de cadrul didactic respectiv în prelegerea cu pricina.
b.) Participarea activă la curs. În timpul expunerii de către cadrul didactic atenţia este îndreptată automat spre anumite accente pe care le pune acesta, în funcţie de o logică internă a cursului. În felul acesta se produce o primă sistematizare mai mult sau mai puţin inconştientă a materialului. La aceasta se adaugă şi unele întrebări puse de voi în timpul cursului. Sunt extrem de importante, nu doar pentru cei care întreabă, ci pentru toţi. Cea mai mare greşeală este să nu acorzi atenţie unei astfel de întrebări şi răspunsului aferent, pentru că pur şi simplu îţi furi singur căciula. Este foarte posibil ca ţie problema respectivă să-ţi fie clară, însă însăşi punerea problemei declanşează un proces cerebral de clarificare şi fixare a informaţiei de care este mare păcat să te dispensezi. Îl ai la dispoziţie pe gratis, de ce să nu profiţi la maximum de pe urma lui. Dacă ai sentimentul că nu te poţi concentra în astfel de momente, poţi introduce fără nici un fel de ostentaţie o rugăciune scurtă, de felul celor prezentate mai sus. Vei vedea că vei găsi un alt ritm interior de participare la dinamica intelectuală a cursului sau seminarului respectiv. 
În privinţa aceasta accentuez faptul că a pune întrebări este extrem de folositor şi în nici un caz ruşinos. Dimpotrivă. Sunt unii dintre voi care ezită să se exprime în public, motiv pentru care preferă să nu înţeleagă mai nimic din ce se vorbeşte. Nimic mai greşit. În mod normal nu este permis ca cineva să plece din sala de curs sau seminar cu sensuri neclarificate, cu materia neînţeleasă. Vă felicit că unii dintre voi, în mod special din anul vostru, se ajută pe sine şi îi ajută pe alţii folosind fără probleme întrebările de clarificare. Vă felicit.

În concluzie repet o idee enunţată mai sus: la sfârşitul unei ore de curs sau de seminar fiecare dintre voi trebuie să fi înţeles toate problemele enunţate şi legătura logică dintre ele. Accentul principal al efortului vostru trebuie să cadă pe acest proces de înţelegere.

c.) Notiţele la curs sau seminar. S-ar părea că notiţele acestea nu mai sunt absolut deloc necesare, din moment ce există un suport de curs. Nimic mai greşit. În primul rând pentru că la curs pot fi abordate o serie de probleme particulare care nu apar în suport, al cărui conţinut rămâne cam acelaşi de-a lungul mai multor ani. Prelegerea de curs sau ora de seminar actualizează suportul de curs şi constituie un material didactic de multe asemănător faţă de acesta, însă întotdeauna diferit. Este foarte posibil ca la un examen să-ţi cadă un subiect tratat dar la curs, dar care lipseşte din suportul de curs. 
Notiţele sunt în al doilea rând extrem de importante pentru că reprezintă un instrument de neînlocuit în procesul învăţării. Iată cum.

În timpul orei de curs sau de seminar eşti sau trebuie să fi concentrat pe înţelegerea informaţiei, motiv pentru care notiţele nu pot fi decât sumare. Nu se notează niciodată  totul, cuvânt cu cuvânt, ci cuvintele cheie ale unei idei. Notiţele se prezintă astfel la sfârşitul unei ore de curs ca o sumă de cuvinte cheie care ţin locul unor idei bine înţelese. Dacă sunt lăsate aşa, sensul acestor cuvinte cheie se va pierde extrem de rapid. Veţi uita pur şi simplu cărei idei sau cărui fragment de idee îi corespunde un cuvânt cheie sau altul. Din acest motiv este extrem de importantă completarea notiţelor. Această operaţie se realizează în două faze. 

În pauză, imediat după prelegere, în cinci minute, când informaţia este încă extrem de proaspătă, cuvintele cheie aferente fiecărui curs trebuie completate într-o primă etapă, cât de sumare ar fi adausurile. Important este să ştiţi despre ce e vorba, să aveţi sentimentul că ceea ce se vede pe hârtie corespunde în bună măsură celor auzite şi înţelese în timpul orei de curs sau de seminar. Această primă etapă nu poate fi decât sumară pentru că în pauză apar tot felul de lucruri care trebuie rezultate şi tot atunci trebuie să întrerupeţi într-un fel sau altul circuitul informaţiei aferente unei discipline anume şi să vă pregătiţi pentru cea care urmează. 
O a doua etapă se realizează pe parcursul aceleiaşi zile, de preferat imediat după masa de prânz. De data aceasta vă recomand să vă completaţi notiţele cu tot ceea ce vă mai amintiţi, la nevoie consultându-vă şi cu unii colegi, când aveţi sentimentul că mai era ceva acolo şi nu vă vine în minte ce. În orice caz, la sfârşitul acestei operaţii trebuie să aveţi în mod normal nişte notiţe complete. 
Doresc să subliniez faptul că efortul acesta de completare include, fără să îţi dai seama, şi un efort foarte valoros de fixare a informaţiei, proces asupra căruia voi reveni mai jos. Pentru moment însă imaginaţi-vă ce se întâmplă: După ce aţi auzit-o şi înţeles-o în timpul orei o mai procesaţi de două ori, la fiecare completare. În plus, dacă o recapitulaţi şi înaintea fiecărei prelegeri noi, cum s-a arătat la punctul a.), ea este fixată o a treia oară, de data aceasta la câteva zile distanţă, echivalentă cu distanţa dintre prelegeri. Nu credeţi că practic aţi învăţat deja cursul acela? Vă asigur că în  momentul în care începeţi pregătirea examenului nu veţi avea doar sentimentul că unele lucruri vă sunt deja cunoscute, ci că realmente ştiţi mare parte din curs. 
2. Parcurgerea materialului scris sau tipărit

Vă amintesc o atenţionare pe care v-am făcut-o la curs: procesul studiul este alcătuit în contextul unui curs anumit, sau al parcurgerii unei bibliografii, din trei etape distincte - citirea informaţiei, fixarea şi reproducerea ei. Fiecare dintre aceste etape este indispensabilă, nu veţi da randament corespunzător fără să le parcurgeţi de fiecare dată pe toate. 

a. Citirea. Ea este, bineînţeles, necesară pentru achiziţionarea informaţiei. Este imposibil să deţii o informaţie fără să fi făcut un efort concret de achiziţionare a ei prin citirea cursului şi parcurgerea unei bibliografii, acolo unde este cazul. La IFR este esenţială parcurgerea compendiului de curs în întregimea sa, pentru că are o logică interioară foarte strictă, pentru că toate părţile se leagă între ele. Subliniez faptul că acest suport de curs poate fi tipărit, respectiv listat, sau în formă electronică. Aceasta din urmă prezintă dezavantajul obişnuit faţă de textul scris, în sensul că este accesibil doar în condiţii speciale (ai nevoie de sursă de energie, computerul nu se poate duce peste tot, pentru că se termină bateria). Pe de altă parte, prezintă unele avantaje clare în ce priveşte fixarea, sau cel puţin unor etape ale acesteia.

Tot în acest proces de citire se integrează şi completarea notiţelor despre care am vorbit mai sus. Nu voi mai insista acum asupra lui ci voi relua doar necesitatea raportării permanente la ambele surse, la notiţe şi la compendiu. După cum spuneam, logica internă a întregului curs poate fi mai evidentă în cazul compendiului, însă procesul de înţelegere a unei idei sau al alteia poate fi de multe ori mult uşurat cu ajutorul notiţelor. Ca să nu mai vorbim de faptul că în timpul prelegerii propriu-zise pot să  apară informaţii suplimentare faţă de curs, pe care profesorul, în cazul acestei discipline eu, Dorin Oancea, le consideră necesare.

b. Fixarea. Cu ajutorul ei se organizează informaţia, selectează ideile principale şi le raportează la cele secundare, de la care îşi primesc adesea consistenţa. Pe o pagină de curs apare un număr limitat de idei principale. Acestea trebuie marcate grafic cu o culoare distinctă, pentru a concentra un prim pas al procesului de  învăţare asupra lor. 

Fixarea este favorizată de lucrul pe computer, nu doar pentru diferite forme de evidenţiere ci pentru comentariile care sunt posibile pe marginea documentului şi care pot să joace un rol esenţial în procesul citirii şi al fixării. În timp ce citeşti îţi vine o idee sau ceva îţi este neclar, notezi imediat ideea sau neclaritatea sub formă  de comentariu. După citirea întregului text, când îl reiei pentru fixare, unele idei notate în comentariu pot fi inutile, altele, dimpotrivă, simţi că ar trebui dezvoltate. Procesul acesta este extrem de important pentru că reprezintă o asimilare serioasă a materialului. În procesul acesta de fixare, mai ales cu ajutorul unor fişe de studiu, despre care se vorbeşte mai jos, pot fi notate în comentariu şi anumite cuvinte cheie referitoare la idei secundare, care să însoţească ideile principale. 

Simpla sesizare a acestor idei nu este însă suficientă, trebuie să vedeţi legătura dintre fiecare şi contextul în care este prezentată şi explicată cu ajutorul unor idei secundare. De exemplu, în cazul inclusivismului, nu este suficient să amintiţi importanta idee a comuniunii subliminale cu  Hristos. Trebuie să  adăugaţi şi acele detalii din curs care îi dau un sens, care o fac inteligibilă pentru fiecare dintre noi. Astfel, va trebui să vă referiţi la comunicarea subliminală dintre toţi oamenii în general, la care participăm fiecare dintre noi. Prin acest proces ne însuşim, de altfel, şi numeroase parţializări şi false valorizări. Astfel iau naştere anumite psihoze de masă, care nu au o cauză imediat sesizabilă. Apoi trebuie să arătaţi că în dimensiunea sa omenească Domnul Iisus  Hristos participă la această comunicare subliminală şi că în felul acesta ni se transmite tuturor oamenilor în permanenţă. Pe baza acestei comuniuni, în virtutea ei, este activată partea autentică a chipului lui Dumnezeu din noi şi suntem apoi capabili de fapte bune. Vedeţi aşadar importanţa acestui moment al fixării.

Ideile principale pot fi fişate în fişe de studiu individuale dedicate unui capitol sau subcapitol. Procedeul acesta este util pentru că scoate în evidenţă logica ideilor dintr-un capitol şi facilitează în acest fel înţelegerea. Există şi posibilitatea unor fişe mai complexe, în care să fie cuprinse şi ideile secundare aferente fiecărei idei principale. Rezultă de aici un fel de cuprins detaliat al capitolului sau subcapitolului respectiv. Subliniez faptul că fişele acestea destinate studiului nu trebuie să conţină în mod normal amănunte de tip citat, decât dacă acesta este neobişnuit de relevant. Amănuntele sunt rezervate în mod normal suportului de curs, pe care fişa nu-l poate suplini. Fişa este un instrument foarte util pentru reproducerea materialului, la care mă voi referi în continuare. 

Nu înainte de a atrage atenţia că există şi o fişă de cercetare, în care este prelucrat material dintr-o sursă care trebuie citată cu toate informaţiile bibliografice standard. Materialul astfel preluat se pune între ghilimele , altfel este plagiat, altfel spus furt. Fără a mai insista asupra aspectelor juridice ale problemei, subliniez că din punct de vedere moral furtul prin plagiere este incompatibil cu statutul de teolog, indiferent de gradul de pregătire în care se găseşte când îl comite cel în cauză. Deci, atenţie mare! Este o ispită pe care trebuie să o identificaţi ca atare şi să o ocoliţi, pentru a nu cădea în acest păcat grav. Revenind la fişe, atrag atenţia că pentru o lucrare de seminar, o teză de licenţă, disertaţie de master sau de doctorat se pot folosi atât fişele de studiu, pentru a include problema studiată în cadrul unei anumite discipline, respectiv a suportului de curs aferent ei, cât şi  fişele de cercetare, pentru date bibliografice exacte şi citări fidele din bibliografia consultată.  

Un alt instrument de fixare îl reprezintă  fişa-coală, realizată pe o coală  de mai mari dimensiuni, pe cât posibil din carton, dar nu obligatoriu, poate fi şi hârtie obişnuită. Ideea este ca suportul să fie rezistent, să nu se deterioreze. Pe această fişă-coală trebuie să încapă toate fişele individuale cu idei principale şi secundare aferente unui curs de un semestru. E utilă evidenţierea ideilor principale şi secundare cu culori diferite sau cu markere de culoare diferită. Avantajul unei astfel de fişe coală este că poate fi agăţată pe un perete, la vedere (acasă sau într-o cameră de cămin, în care caz pot beneficia de ea un număr mai mare de studenţi interesaţi). Studentul care are nevoie de ea o poate privi pur şi simplu preţ de un minut sau două când trece pe lângă ea. În felul acesta devine evidentă, ca relieful pe o hartă, structura internă a cursului. Prin citiri rapide şi repetate se realizează şi o asimilare subconştientă a materialului, practic fără nici un efort. În momentul în care începe studiul propriu-zis materialul este în cea mai mare parte deja asimilat, fără efort intens, cum spuneam. Din acest motiv se poate trece de aici fără efort la primele două etape ale pregătirii examenului – citirea şi fixarea, care a fost realizată, de fapt, în permanenţă. În fine, devine incomparabil mai accesibilă ultima etapă, reproducerea. 
Unii studenţi aplicau şi o altă metodă de fixare a informaţiei: fiecărei idei principale dintr-un curs îi corespunde un paragraf, care începe cu o anumită literă. Dacă într-un curs sunt zece paragrafe, voi avea zece astfel de litere. Dacă sunt cincisprezece paragrafe, vor fi cincisprezece, etc. Prin alăturarea literelor rezultă un fel de cuvânt, fără nici un sens, dar care poate fi memorat. Dacă doreşti să exersezi fixarea, este suficient să te gândeşti la acest cuvânt cheie, pentru a avea în faţă un fel de desfăşurător al întregului curs. Iată un exemplu concret: în subcapitolul acesta au fost până acum zece paragrafe, fiecare a început cu o anumită literă. Din alăturarea lor rezultă următoarea structură: vctffsinuu. Ea poate fi completată până la sfârşitul subcapitolului. Se poate vedea că un curs este alcătuit dintr-un  număr oarecare de astfel de cuvinte, după cum doreşte să-şi organizeze materialul fiecare dintre voi. S-ar putea ca unora dintre voi metoda aceasta să li se pară eficientă, altora nu. Urmează să experimentaţi şi să decideţi. Mi se pare utilă mai ales pentru reproducerea materialului, care va fi abordată în continuare.
Nu doresc să închei totuşi acest capitol metodologic fără a relua tema notiţelor. Probabil că v-aţi dat seama deja că diferitele momente de completare a lor reprezintă procese succesive de fixare, la care se adaugă şi recapitularea notiţelor înaintea prelegerii următoare. În toate situaţiile acestea trei (două completări a notiţelor în ziua când au fost făcute şi o trecere rapidă în revistă a lor înaintea prelegerii următoare) se produce o fixare preliminară esenţială, care, bine realizată, o uşurează infinit de mult pe cea din timpul pregătirii examenului şi facilitează reproducerea.
c. Reproducerea. Aceasta reprezintă segmentul de studiu care nu se bucură mai niciodată de suficientă atenţie. Ce păcat! De-a lungul anilor m-am izbit tot mereu de aceeaşi situaţie - mulţi studenţi care au citit materialul de mai multe ori se simt adeseori extrem de frustraţi când nota pe care o obţin nu corespunde efortului lor. Se simt frustraţi şi descurajaţi. De aici până la formarea unei opinii greşite despre propria persoană nu mai este decât un mic pas. Am întâlnit adeseori studenţi convinşi că sunt puţini înzestraţi, ceea ce era, de cele mai multe ori, fals. Nu erau puţin înzestraţi ci puţin antrenaţi. Le lipsea antrenamentul reproducerii informaţiei citite şi fixate. Situaţia voastră este similară cu a lor. Nu veţi da randamentul dorit dacă nu veţi exersa reproducerea informaţiei. 

Exersarea reproducerii se realizează după citire şi fixare. Aveţi în faţă o pagină de curs sau un subcapitol. Aţi citit textul, aţi subliniat ideile principale, aţi sesizat legătura dintre ideile principale şi dintre fiecare idee şi ideile secundare care îi dau conţinut, poate că v-aţi făcut fişe de studiu sau fişe-coală. Acum iniţiaţi reproducerea, folosind o metodă care se aplică întregului capitol de curs şi cursului în ansamblul său: 

1. Ideea principală şi ideile secundare care îi dau conţinut

- Reproduceţi cu voce tare sau în gând, dar fără a vă uita la textul cursului, fiecare idee principală împreună cu ideile secundare care îi sunt proprii; 

- Verificaţi în curs dacă aţi reprodus toate ideile secundare şi dacă aţi păstrat coerenţa logică dintre ele şi ideea principală

- Dacă aţi sesizat diferenţe, reproduceţi din nou fără a privi cursul; 

- Verificaţi din nou cu textul cursului, veţi vedea că unele dintre neconcordanţe au dispărut

- Repetaţi procedeul până ce aveţi o reproducere fidelă. Subliniez că aceasta nu înseamnă o reproducere cuvânt cu cuvânt ci o reproducere a ideilor, de dorit cu cuvintele voastre. 

2. Ideile principale de pe o pagină sau dintr-un subcapitol. 
- Se repetă exact acelaşi mod de a proceda, atenţia fiind concentrată însă acum numai asupra ideilor principale

- Recapitulaţi cu  voce tare ideile principale privind pagina.

- Repetaţi apoi ideile principale cu ochii închişi sau privind în altă parte, nu pe pagină. 
- Privind din spre pagină, verificaţi dacă aţi amintit toate ideile acestea. 

- Dacă nu aţi enumerat la prima încercare toate ideile, repetaţi acum din nou reproducerea. Trebuie să enumeraţi neapărat toate ideile principale, în gând sau cu voce tare. Important este însă să aveţi certitudinea că le-aţi enumerat pe toate.

- Repetaţi până ce nu mai întâmpinaţi nici o dificultate, până ce încercaţi sentimentul inconfundabil al lucrului ştiut.

3. Ideile principale şi ideile secundare de pe o pagină sau dintr-un subcapitol. 
· Tehnica este exact cea descrisă mai sus în primele două cazuri. În exact acelaşi fel se va face verificarea, de data aceasta se redau toate ideile principale şi toate ideile secundare până ce se elimină orice neconcordanţă dintre textul cursului şi ceea ce reproduce fiecare dintre voi.

· Şi aici subliniez necesitatea unei reproduceri cursive, pentru ca în condiţii de examen să nu aveţi nici un fel de ezitare. Imaginaţi-vă că sunteţi la un concurs contra cronometru, aveţi doar trei minute pentru a reproduce o anumită informaţie, cu o marjă de 30 de secunde, adică reproducerea în sine durează două minute şi treizeci de secunde. Este imposibil să realizezi această performanţă dacă nu ai un exerciţiu al reproducerii informaţiei perfect pus la punct pe toate capitolele materialului de examen. Practic lucrează subconştientul, care selectează în cele treizeci de secunde suplimentare segmentul de informaţie pe care trebuie să-l folosiţi.

Acesta ar fi un sumar metodologic, util pentru absolut toţi studenţii, nu doar pentru cei care nu au dat acum randamentul la care se aşteptau. Vă avertizez că la început pare extrem de dificil, ca orice lucru pe care-l faci prima oară. La fel de dificil ca prima oră de şofat, prima oră de învăţat alfabetul etc. Dificultatea provine din faptul că nu aveţi mintea  antrenată în acest sens. Ea dispare însă  treptat de la un curs la altul. În final, după ce aţi aplicat metoda de mai multe ori, veţi constata că totul pare mult, mult mai uşor. Învăţatul va deveni ceva la îndemână, rezultatele vor fi la început mulţumitoare, apoi mai bune şi, pentru cine doreşte, excelente. În cazul fiecăruia dintre voi!
III. Împărţirea programului de studiu

Am făcut unele aluzii la acest aspect al vieţii profesionale studenţeşti, pe care îl completez cu un sistem de evaluare a propriilor eforturi relativ simplu şi uşor de controlat de oricine. Ideea este că intenţiile noastre în general sunt bune, însă ne împotmolim în momentul realizării. Există o anumită tendinţă în acest, oarecum firească dacă ne gândim la „duhul trândăviei” pe care îl simţea, fără îndoială uneori şi Sf.Efrem Sirul în momentul în care se roagă lui Dumnezeu să nu-i dea acest duh. Pentru a combate această tendinţă vom folosi în primul rând şi permanent rugăciunea Sf.Efrem. În acelaşi timp ştim că obiceiurile noastre intelectuale pot fi călăuzite de aşa manieră, încât într-un timp relativ scurt să le putem modifica. În cele ce urmează prezint un tabel săptămânal în care sunt enumerate diferitele momente de natură spirituală şi metodologică pe care le-am prezentat până acum. Fiecărui moment de acest fel îi corespunde un anumit punctaj maxim convenţional, care poate fi realizat la nivelul unei zile şi la nivelul unei săptămâni. Am inserat punctaje pentru primele trei poziţii, urmează ca cei interesaţi să  le completeze pe celelalte după buna apreciere a fiecăruia. În orice caz, rezultă astfel un tabel cu valori nominale pe care va trebui lăsat nemodificat, ca element de comparaţie. Subliniez însă încă o dată că valorilor acestora li se poate acorda punctajul dorit de fiecare, important este doar faptul că ele vor reprezenta nişte repere la care să se poată raporta cel/cea care-l foloseşte.

	Tip de activitate 
	V.i.

	L
	M
	M
	J
	V
	S 
	D
	V.r


	Rugăciunea zilnică de dimineaţă şi de seară
	7
	1
	1
	1
	1
	1
	1
	1
	7

	Rugăciunea personalizată în timpul cursurilor
	25

	5
	5
	5
	5
	5
	0
	
	25

	Rugăciunea personalizată în timpul studiului
	14

	3
	3
	3
	3
	3
	3
	2
	14

	Pregătirea cursului (citirea notiţelor precedente)
	
	
	
	
	
	
	
	
	

	Participarea activă la curs (atenţie, întrebări)
	
	
	
	
	
	
	
	
	

	Notiţele de curs (idei principale)
	
	
	
	
	
	
	
	
	

	Completarea notiţelor în pauză (id.pr.+id.secundare)
	
	
	
	
	
	
	
	
	

	Completarea finală a notiţelor în aceeaşi zi
	
	
	
	
	
	
	
	
	

	Identificarea şi fixarea ideilor principale şi secundare din suportul de curs
	
	
	
	
	
	
	
	
	

	Fişarea materialelor tipărite – idei principale şi idei secundare
	
	
	
	
	
	
	
	
	

	Completarea unor fişe de cercetare
	
	
	
	
	
	
	
	
	

	Completarea fişei-coală
	
	
	
	
	
	
	
	
	

	Reproducerea cu voce tare sau în gând a ideilor principale de pe o pagină
	
	
	
	
	
	
	
	
	

	Reproducerea cu voce tare sau în gând a ideilor principale şi secundare de pe o pagină
	
	
	
	
	
	
	
	
	

	Reproducerea cu voce tare sau în gând a ideilor principale din fiecare curs
	
	
	
	
	
	
	
	
	

	Reproducerea ideilor principale şi secundare din fiecare curs
	
	
	
	
	
	
	
	
	


Pasul următor constă în aprecierea individuală a activităţii săptămânale cu ajutorul acestui tabel. În consecinţă, recomand ca într-o primă etapă fiecare student interesat să facă copie a acestui tabel, individualizat în funcţie de propriile opţiuni, iar într-o a doua să noteze cu onestitate punctajul pe care-l realizează concret în fiecare zi de-a lungul unei săptămâni la fiecare poziţie. Comparându-l cu primul tabel, cel cu valori nominale de referinţă, se va constata la sfârşitul săptămânii care au fost punctele forte din program şi care necesită corectări mai mari sau mai mici. Iată o exemplificare cu ajutorul punctajului folosit de mine pentru primele două rânduri.
	Săptămâna ….

	Tip de activitate 
	V.i.
	L
	M
	M
	J
	V
	S 
	D
	V.r

	Rugăciunea zilnică de dimineaţă şi de seară
	7
	1
	1
	1
	1
	1
	1
	1
	7

	Rugăciunea personalizată în timpul cursurilor
	25
	2
	3
	1
	5
	2
	0
	
	13

	Rugăciunea personalizată în timpul studiului
	14
	1
	3
	2
	3
	2
	0
	1
	12


După cum spuneam, valorile trecute de mine în acest cap de tabel sunt convenţionale. Important este însă ca la sfârşitul fiecărei zile să vă treceţi în rubrica zilei respective valorile cuvenite fiecărei poziţii. De exemplu, chiar dacă pentru luni aveţi în tabelul nominal 5 puncte, corespunzătoare celor cinci începuturi de cursuri la o zi calculată cu şase ore, să treceţi exact cât aţi realizat. Eu am dat aici exemplul negativ, pentru mai multă claritate; am trecut doar două puncte. Aceasta înseamnă că în loc de cinci ori aţi rostit acea rugăciune scurtă, personalizată, doar de două ori, etc. Exact în acelaşi fel trebuie procedat cu toate poziţiile. Vă puteţi verifica astfel oricând, aproape fără nici o posibilitate de eroare. 
Vă recomand cu insistenţă să folosiţi acest tabel, cu deplină onestitate faţă de voi înşivă. Din acest motiv este poate indicat să vă propuneţi la început obiective restrânse, despre care aveţi certitudinea că le puteţi atinge cu un efort de voinţă relativ mic. Odată ce va intrat în sânge atingerea lor veţi putea adăuga treptat şi altele, urmând acelaşi procedeu. În felul acesta veţi realiza aproape fără să daţi seama o disciplinare complexă a persoanei voastre, pornind de la analiza obiectivă  a posibilităţilor voastre de moment, de la ceea ce vă propuneţi, până la posibilităţile de realizare. 

* * * * *

Nutresc convingerea fermă că toate etapele metodologice prezentate aici vă sunt accesibile, tuturor. În acelaşi timp cred că în conştiinţă studenţii care citesc aceste rânduri continuă să audă invitaţia mea la luciditate individuală, legată de drumul pe care doresc să-l urmeze în viaţă, călăuziţi de Duhul Sfânt. Sper că reflexiile de mai sus vor fi de folos tuturor, atât celor care hotărâţi să continue studiile de teologie cât şi celor care, în urma unui astfel de examen lucid, hotărăsc să-şi îndrepte paşii spre alte orizonturi profesionale, care nu vor fi, desigur, lipsite nici ele de aceeaşi dimensiune spirituală. Doresc tuturor să le fie de folos aceste sugestii metodologice, pentru a-şi găsi calea de slujire pe care le-a gătit-o Cel de Sus şi pentru a-şi împlini chemarea aici şi acum.

� Pentru cei mai puţin familiarizaţi cu limbajul teologic amintesc faptul că dinamica chip – asemănare îşi are originea în referatul biblic asupra creaţiei, aşa cum îl găsim în Cartea Facerii, I. 26: „Şi a zis Dumnezeu: "Să facem om după chipul şi după asemănarea Noastră …”. 


� V.i.  =  Valoare intenţionată; 


� V.r.   = Valoare reală


� Punctajul se referă doar la cele cinci zile ale săptămânii în care există program didactic – cursuri şi seminarii; fireşte că se poate introduce şi  o poziţie pentru participarea cu caracter didactic la Sf.Liturghie.


� Am introdus perioade de studiu în toate zilele săptămânii, de aceea şi rugăciuni personalizate.

